**ÚRNAPJA: adoráció**

**„Vegyétek, ez az én testem.”**

1. **Ének**
2. **Mk 14, 12-16. 22-26**

12A kovásztalan kenyér első napján, amikor a húsvéti bárányt fel szokták áldozni, tanítványai megkérdezték: „Mi a szándékod? Hová menjünk, hogy megtegyük az előkészületeket a húsvéti bárány elköltéséhez?” 13Erre elküldte két tanítványát: „Menjetek a városba! – mondta. – Ott találkoztok egy vizeskorsót vivő emberrel. Szegődjetek a nyomába, 14aztán ahová bemegy, ott mondjátok meg a házigazdának: A Mester kérdezteti, hol van az a terem, ahol a húsvéti bárányt tanítványaimmal elfogyaszthatom? 15Ő majd mutat nektek egy vánkosokkal berendezett tágas emeleti helyiséget. Ott készítsétek el.” 16A tanítványok elmentek, s a városba érve mindent úgy találtak, ahogy megmondta, s el is készítették a húsvéti vacsorát. (…) 22Vacsora közben kezébe vette a kenyeret, megáldotta, megtörte és ezekkel a szavakkal adta nekik: **„Vegyétek, ez az én testem.”** 23Majd fogta a kelyhet, hálát adott, odanyújtotta nekik. Mindnyájan ittak belőle. 24Ő pedig így szólt: Ez az én vérem, a szövetségé, amely sokakért kiontatik. 25Bizony mondom nektek, hogy nem iszom többé a szőlő terméséből addig, amíg majd az újat nem iszom az Isten országában.” 26Ezután elimádkozták a hálaadó zsoltárt, és kimentek az Olajfák hegyére.

1. **Csend/Ének**
2. Amikor ma összejövünk, mint egy dicsőítő közösség tagjai, hogy a kenyér és bor színében közöttünk élő Krisztust ünnepeljük, szeretnénk egy kicsit megállni életutunkon, és befelé fordulni. Szeretnénk ráfigyelni arra, ami megterhel és lenyom minket. De reményeinkről sem szeretnénk elfeledkezni. Különösen hitünkre figyelünk: készek vagyunk-e arra, hogy minden nehézség ellenére hitünk fénye vezesse életünket? Képesek vagyunk arra, hogy hitünket átadjuk az utánunk jövő nemzedéknek? Vagy egyre üresebbek lesznek templomaink?

Lehet, hogy menekülni szeretnénk attól, ami azon a helyen lenne feladatunk, ahova állított minket hivatásunk, végső soron a jó Isten. Ebben az esetben, valami hasonlót érezhetünk, mint Illés. Ő úgy érezte, már nincs több ereje. Csak aludni szeretne, úgy aludni, hogy már ne is legyen belőle felébredés. Mégis felébred, eszik, iszik, majd tovább alszik: „Egyszer majd mindennek vége lesz”… Isten azonban nem hagyja. Biztosítja a kenyeret, amely erőt ad a további úthoz: eszik, azután felkel és vándorol tovább. Ennek az eledelnek az erejével elmegy egészen a Hóreb- hegyig. Itt Illés úgy gondolja, most már útjának a végéhez ért. Isten azonban itt újra felszólítja és jelzi azt is, hogy nem hagyja el; ennek a jele a kenyér, amelyet útravalóként kap.

1. **Csend/Ének**
2. Illés próféta története nekünk is szól, ami bátorítás lehet a számunkra: mindig lehetnek és vannak olyan helyzetek, ahonnan menekülni szeretnénk, onnan, ahol pedig hivatásunk helytállására van szükség. Menekülni szeretnénk felelősségünktől, feladatainktól, már be szeretnénk hunyni szemünket… Nem szeretnénk már semmit látni és hallani, az Úr azonban újra felébreszt minket: most még nem, még nem vagytok utatok végén. Még nem vagy te sem, személyes utad végén; és nem érkezett útja végéhez a közösség: az Egyház sem.

Itt van azonban az útravalóként szolgáló Kenyér… Így majd tovább tudtok és tudsz menni, mert tovább is kell haladnotok és haladnod. Nem szabad az éjszakában elvesznetek; és nem keríthetnek hatalmába kétségek vagy szorongások. Jöjjetek hozzám Isten hegyére! Itt ébreszti fel Isten - Fia által - az emberiséget. S mi emberek jöhetünk hozzá reményeinkkel és szorongásainkkal. Mert az Úr közelében, újra bátorságot kapunk az élethez, a jövő vállalásához. Közelében részesülünk az üdvösség ajándékában. Ez nem csak egy-egy pillanatnak szól, hanem minden helyzetnek. Jézus szavai minden helyzetben érvényesek: „Ha étlen engedem el őket, kidőlnek az úton, hisz többen közülük messziről jöttek.” (Mk 8,3). Így osztja szét mindig a kenyeret, így lesz ő maga a Kenyér, az emberek számára. Azért, hogy útközben össze ne essenek. Jézus maga az útravaló Kenyér. A választott nép fiai és tanítványai tudták, hogy mit is jelent az útravaló kenyér. Ezt ünnepelték, az Egyiptomból való kivonulás óta: a kovásztalan kenyeret, a húsvéti ünnepi vacsorát; a mannát, amely a pusztában való vándorlásban szolgált eledelként a nép számára.

Miközben ezeket az emlékeket ünnepelték, egy ilyen húsvéti ünnepen ajándékozta Jézus önmagát híveinek: kezébe vette a kenyeret, áldást mondott, és nekik adta a kenyeret, e szavak kíséretében: „vegyétek, és egyétek, ez az én Testem, ez az én Vérem” (vö. Mk 14,22-24). Ennek az Eledelnek az erejével képesek vagyunk felmenni Isten hegyére: a Hórebre; vagyis egészen az Isten országába! Miközben Jézus odaadja életét, Kenyérré lett számunkra, hogy mi ebből éljünk. Így nem veszíthetjük el erőnket, bizalmunkat a helytálláshoz. Elsősorban személy szerint nekünk kell megerősödnünk hitünkben, hogy valóban életünket alakító erővé, világossággá váljék. Amikor Jézust lelki táplálékként magunkhoz vesszük, gondoljunk mindig arra, hogy mindnyájan képmásai vagyunk az Igének, és ezért képesek vagyunk arra, hogy igent mondjunk a mennyei Atyának. Jézus azért is jön a szívünkbe, hogy ezt az „igent” erősítse bennünk. Hogy egyre inkább hasonlóvá váljunk hozzá, és így elsőszülött legyen a sok testvér között (vö. Róm 8,29). Ezzel a hívő tudattal képesek vagyunk arra, hogy vállalni és teljesíteni tudjuk hívő feladatainkat a közösségben, a családban, az életben.

1. **Csend/Ének**
2. Egy jelentőségteljes étkezés gondos előkészítése sok időt, alapos munkát igényel, főként egy háziasszonynak. Jézus egyszerű, mindennapi utasításokat adott; nem akart pazarló vagy követelőző lenni. Húsvétra készültek, amikor az étkezés is az egyiptomi rabszolgaságból való szabaduláshoz kapcsolódott; ahhoz a történethez, amiről megemlékeztek az ünnepen. A kovásztalan kenyér és a bor pedig, hozzátartoztak a rituáléhoz. Jézus maga az értünk megtört Kenyér, és az áldás kelyhe, az újszövetség Vére, melyet értünk fog kiontani. Jézus mindennapi, egyszerű jeleket választ bensőséges üzenete számára. Önátadása teljes, mint a kenyéré, melyet elfogyasztunk; és a boré, melyet megiszunk. Semmi sem marad belőlük. Eucharisztikus emberként minket is vesznek, megáldanak, megtörnek és másokért odaadnak; éppúgy, mint Jézust. Az ő folyamatos jelenléte a táplálék számunkra, és így táplálunk mi is másokat. Isten Igéjének emberré válása nem végződött be Jézus életével; a szentségekben tovább folytatódik. És mindenek fölött ott áll az egyetlen Szentség, amelyben az Isten minden embernek a legközelebbi, a lelki felebarátja akar lenni. Isten jön szembe velünk - lelkünk számára - az Élet Kenyerében. Itt van Krisztus! Ő a középpont, Isten nagy "Igenje” az emberekre, a teremtett világra, s Ő az ember válasza és "Ámen"-je az Atyaisten örök szeretetére. Mindazok, akik kimondják ezt az „Áment”, egyben „igent” mondanak az új és örök szövetségre is. Ez a szentségi Lakoma egységre és hűségre kötelez…
3. **Csend/Ének**
4. **Áldás**